**РЕЦЕНЗИЯ**

От Проф.д-р Панайот Фотев Куртев, д.м.

Началник Клиника по обща и коремна хирургия към СБАЛО- София, на научните трудове на Доц.д-р Георги Леонидов Кобаков,д.м., Управител на СБАЛОЗ „д-р Марко Марков” гр.Варна.

Относно участието му в конкурс за професор за нуждите на Онкохирургично отделение към СБАЛОЗ „д-р Марко Марков” гр.Варна, обявен в Държавен вестник бр.62/29.07.2014г.

Доц.Георги Кобаков е роден на 20.10.1957г. През 1981г. се дипломира като лекар в медицинска академия – София. След това работи: като педиатър от 28.01.1982 до 01.10.1982г., в с.Старо Оряхово; отбива редовната си военна служба от 01.10.1982г. до 01.10.1984г; работи като ординатор хирург в гр.Долни Чифлик от 01.10.1984г. до 01.07.1987г; като хирург ординатор в Обединена работническа болница гр.Варна от 01.07.1987г. до 26.02.1990г.

От 26.02.1990г. работи последователно като асистент, старши асистент и главен асистент във ВМИ гр.Варна; началник на отделението по хирургия в СБАЛОЗ –гр.Варна от 02.06.2008г. до 02.02.2012г. и Управител на СБАЛОЗ – гр.Варна от 02.02.2012г.

Той има специалност по хирургия от 1990г., магистър по „Здравен мениджмънт” от 2008г., образователна и научна степен доктор по медицина от 2005г. и през 2011г. получава научното звание доцент с общо 125 научни труда.

Занимава се активно с научно-изследователска дейност благодарение на своя вече натрупан практически опит в коремната хирургия, на солидната си теоретична подготовка и на чуждоезиковите си познания. Вклюва се пълноценно в научната работа на Катедрата по хирургия на ВМИ гр.Варна . Участва при организирането и провеждането на третата (през 1991 г.) до дванадесетата (през 2011 г.) национални конференции по колопроктология с международно участие в гр. Варна, както и с постерни научни съобщения на националните конгреси по хирургия (от 1988 до 2014 г. Редовен участник е и на международните научни конгреси по хирургия, колопроктология и онкология в Крит (през 1992 г.), Мадрид (през 1994 г.), Рим (през 1996 г.), Атина (през 1998 г.), Сао Пауло, Бразилия (през 2000 г.), Ещорил, Португалия (през 2003 г.), където е председател на заседание на една научна сесия, Будапеща (през 2004 г.), Барселона (2009 г., 2013 г. и 2014 г.) и др. През 2003 г. д-р Георги Кобаков взе участие в работата на националното експертно съвещание по въпросите на колоректалния рак в гр. София.

Член на Българското хирургическо дружество, а от 2004 г. - на Международното дружество на университетските хирурзи на дебелото и правото черво. Доц. д-р Георги Кобаков е дипломиран специалист по болнично хирургично възстановяване към Тъканната банка “Остео-Център”-България. През 2004 г. д-р Георги Кобаков проведе специализация в Клиниката по висцерална и трансплантационна хирургия при Медицинския университет в гр. Хановер, Германия. Участва в редица оперативни интервенции (трансплантации на черен дроб, бъбрек и панкреас-бъбрек) и е запознат с последните новости в областта на чернодробните и интестинални резекции. През 2009 г. е на специализация в Клиниката по хирургия в гр. Синцинати, Охайо, САЩ по ендоскопска хирургия и стаплер-техники.

Доц.Георги Кобаков представя за рецензия в конкурса за професор общо 31 научни труда. От тях: една самостоятелна монография, съавтор на глава от монография отпечатана в Rijeka, Хърватия; три статии в Български списания; четири статии в чужди списания; десет отпечатани доклада на конференции в България; осем отпечатани резюмета на доклади от научни форуми у нас и в чужбина и три статии изпратени за печат ( една у нас и две в чужбина).

Той е цитиран общо в 47 чужди и български научни списания и има общ импакт фактор 88.970.

Доц.Георги Кобаков е научен ръководител на дисертант Д-р Кирил Георгиев Киров на тема:”Оптимизиране на резултатите при конвенционални и лапарскопски колоректални резекции”. През последните три учебни години води лекции на студенти от Факултета по дентална медицина към МУ-Варна и има учебна натовареност от 144 до 225часа годишно.

Най-съществените научни приноси на Доц.Георги Кобаков са:

* Отпечатване на глава „Чернодробни резекции при метастази от колоректален карцином”. Тук са описани подробно всички видове чернодробни резекции – моносегментни, бисегментни, трисегментни, лява и дясна хемихепатектомия, като е споделен и личният опит от чернодробни резекции при 158 болни.
* За първи път у нас е написана монография на тема „Чернодробни метастази”. Тук е описана подробно историята на чернодробната хирургия, хирургичната анатомия на черния дроб, биологията на чернодробните метастази, мултимодалната терапия на чернодробните метастази и икономическия анализ при диагностиката и лечението на чернодробните метастази. Описани са не само метастазите в черния дроб от тумори на гастроинтестиналните органи, но и от бял дроб, млечни жлези, бъбреци, простатна жлеза и кожен меланом.
* Новост за страната ни е и описанието на операцията на Wipple в комбинация с венозна и артериална реконструкция.
* Разширява оперативните възможности на туморите на Klatskin тип 3А и 3Б. При тумора на Klatskin тип 3А прилага дясна трисекционектомия ( Sg.1,4,5,6,7,8), en bloc хилусна резекция с отстраняване на хепатикохоледоха и при нужда резекция на бифуркацията на v.portae. При тумор на Klatskin тип 3Б операцията по избор е лява хепатектомия +Sg.1, в комбинация с en bloc хилусна резекция и отстраняване на хепатикохоледоха.
* Прави опит за систематизиране на лимфната дисекция при карцином на главата на панкреаса.
* Описва като казус първичен non-Hodgkin's lymphoma на черен дроб.
* Разработва изключително ефективна оригинална хирургическа методика, модификация на оперативната техника на Delorme за лечение на пролапса на правото черво. При нея се укрепва вътрешният анален сфинктер чрез демукозация на сегмент от ректалния остатък.
* Създаде модификация на специализирана скала за оценка на индивидуалното качество на живот на оперираните болни с колопроктологични заболявания
* Описва гастроинтестинален стромален тумор на жлъчния мехур, като много рядък случай.
* Описва за първи път у нас аберантна a.hepatica dextra при дуоденопанкреатична резекция.

Доц. д-р Георги Кобаков търси непрекъснато нови решения за подобряване на качеството на диагностичната и лечебна хирургическа дейност, вкл. и за повишаване на икономическата ефективност и на качеството на живот на оперираните болни. Той е изграден онкохирург , професионалист и учен със значителни научни постижения, както и отличен преподавател. Предлагам на членовете на журито да гласуват за придобиване на академичното звание „ Професор”

София Проф. д-р Панайот Куртев д.м.

02.11.14г. Подпис: